## L'estand de la Comunitat Valenciana registra més de 5.000 reunions en Fitur 2024

*** La consellera de Turisme assegura que en esta edició “s'han batut tots els rècords de participació d'empreses i activitat professional”
* Recalca que “la quantitat d'empreses que han participat i la nodrida agenda de contactes farà que el nostre posicionament com a destinació es reforce”
* Destaca la participació en l'estand de més de 500 coexpositors, dels quals 261 han sigut empreses i entitats turístiques**

La consellera d'Innovació, Indústria, Comerç i Turisme, Nuria Montes, ha mostrat la seua satisfacció després de les tres primeres jornades de Fitur, dedicades a l'activitat professional, i ha destacat que l'estand de la Comunitat Valenciana “ha registrat més de 5.000 reunions”, segons les primeres estimacions, una xifra prop d'un 20 % superior a la que es va aconseguir en la passada edició.

A més, Nuria Montes ha ressaltat que en esta edició de Fitur “hem remarcat el protagonisme de les reunions de treball” i ha recalcat que “la quantitat d'empreses que han participat i la nodrida agenda de contactes farà que el nostre posicionament com a destinació es reforce”.

La consellera ha recordat que en esta edició de Fitur “hem presentat unes dades turístiques molt positives de 2023, i tenim unes perspectives encara millors per a 2024 que ens fan ser molt optimistes”. En este sentit, ha explicat que l'any passat “vam aconseguir els 28,5 milions de turistes” a la Comunitat Valenciana i l'objectiu és “arribar als 30 milions” durant este any.

De la mateixa manera, ha destacat que “la dinàmica de treball que s'ha posat de manifest estos dies en Fitur i la fortalesa que demostra el sector contribuïx a traslladar el missatge que som una destinació sostenible, innovadora, accessible i que aposta per la qualitat i l'excel·lència”.

Montes ha assegurat que en esta edició “s'han batut tots els rècords de participació d'empreses i activitat professional”, ja que han participat més de 500 coexpositors, dels quals 261 han sigut empreses i entitats turístiques.

En este context, ha reiterat la “ferma aposta d'este Consell per la promoció turística” i ha assenyalat que en 2024 “tenim previst reforçar la nostra estratègia de promoció i màrqueting amb més de 150 actuacions promocionals en 20 mercats emissors” amb el nou lema turístic 'Actitud Mediterrània', un concepte que ens diferencia de les nostres destinacions competidores, i que a més transmet l'esperit d'hospitalitat que també volem traslladar”.

Fecha: 28/01/2024